Whiteley uit; Etzebeth lei Bokke op toerEben Etzebeth – lei toerspan. (Foto Sanzaarrugby) Warren Whiteley is nie beskikbaar vir die Springbokke se jaareindtoer na Europa nie, en Eben Etzebeth sal die toerspan lei. Dit is Donderdag in Kaapstad deur die SA Rugbyunie (Saru) bevestig. Luidens ʼn verklaring sal Whiteley nog minstens twee maande weens ʼn liesbesering op die krukkelys wees. Saru sê Coenie Oosthuizen (gebreekte arm) en Uzair Cassiem (rib) sal vir die toer beskikbaar wees, maar verskeie ander Bokke kan weens beserings nie oorweeg word nie. Vir Duane Vermeulen (liesoperasie), Frans Malherbe (nek), Jaco Kriel en Ruan Combrinck (albei ʼn skoueroperasie) is daar nie sprake van toer nie. Die kontrakgroep en aangewese Bokke sal van Maandag 23 Oktober af op Stellenbosch saamtrek om met die oog op die toer geëvalueer en voorberei te word. Die toerspan sal die daaropvolgende Sondag bevestig word en die Dinsdag in Johannesburg byeenkom. Ierland (11 November in Dublin), Frankryk (18 November in Parys), Italië (25 November in Padua) en Wallis (2 Desember in Cardiff) is in die Bokke se visier.